b'\n_START_ARTICLE_\nEkologija\n_START_SECTION_\nMolekularna ekologija\n_START_PARAGRAPH_\nOdnos, ki povezuje ekologijo in genetiko, je starej\xc5\xa1i od sodobnih tehnik za molekularno analizo. Raziskave na tem podro\xc4\x8dju pa postajajo vse bolj natan\xc4\x8dne in izvedljive z razvojem hitre in dostopne genske tehnologije, kot na primer veri\xc5\xbena reakcija s polimerazo (PCR). Tako se pri tem pogosto uporabljajo razli\xc4\x8dne analitske tehnike za \xc5\xa1tudij genov (v sklopu evolucije in ekologije). S to tehnologijo je mogo\xc4\x8de delati natan\xc4\x8dnej\xc5\xa1e genetske analize skupin organizmov, kot so bakterije, glive in gliste, katerih raznovrstnost in medsebojne odnose je s klasi\xc4\x8dnimi morfolo\xc5\xa1kimi ali biokemijskimi metodami te\xc5\xbeko razvozlati. Poleg tega genetska orodja uporabljamo v varstvene namene, za preu\xc4\x8devanje prilagajanja organizmov na okoljske spremembe, delovanja gensko spremenjenih organizmov idr.\n_START_SECTION_\nSistemska ekologija\n_START_PARAGRAPH_\nSistemska ekologija je podro\xc4\x8dje ekologije, ki pri preu\xc4\x8devanju povezav med razli\xc4\x8dnimi prvinami ekolo\xc5\xa1kih sistemov uporablja matemati\xc4\x8dne metode. Sistemska ekologija se ukvarja z raziskovanjem preprostih sistemov (odnos plenilec - \xc5\xbertev), kot tudi z raziskovanjem sestavljenih sistemov (raziskovanje pokrajin). Z matemati\xc4\x8dnimi metodami ustvarja modele ekosistemov in preu\xc4\x8duje razli\xc4\x8dne medsebojne povezave sestavnih delov sistema. Analiza modelov omogo\xc4\x8da dolo\xc4\x8ditev manjkajo\xc4\x8dih segmentov ekolo\xc5\xa1ke vede glede na modelirane sisteme, lahko pa tudi spodbuja in usmerja k natan\xc4\x8dnej\xc5\xa1im raziskavam.'